**ДИСТАНЦИОННИ ОБУЧЕНИЯ ПО ОБУЧИТЕЛЕН МОДУЛ 2**

**МАТЕРИАЛИ ЗА САМОПОДГОТОВКА**

**«Компетентности и правомощия на общинската данъчна администрация»**

**ТЕМА 6: Нови ангажименти на общините при отпадането на декларативни режими и при въвеждането, усъвършенстването и разширяването обхвата на услугите, предоставяни по електронен път.**

**Цели:** Участниците да се запознаят с новите правомощия на общинските органи по приходите по определяне на задълженията за местни данъци по служебен път. Да се разгледат предимствата и недостатъците на декларативния подход. На следващо място обучаемите ще се запознаят с ангажиментите по предоставяне на услугите по електронен път. Да се насочи вниманието на обучаемите към подходите за усъвършенстване и разширяване обхвата на услугите, предоставяни по електронен път.

**Съдържание:**

[**Подтема 1. Нови ангажименти на общините при отпадането на декларативни режими** 2](#_Toc78681622)

[**1.1.Режим на облагане на недвижимите имоти** 2](#_Toc78681623)

[**1.1.Режим на облагане на превозните средства.** 5](#_Toc78681624)

[**Подтема 2: Въвеждане, усъвършенстване и разширяване обхвата на услугите, предоставяни по електронен път.** 7](#_Toc78681625)

[**2.1. Условия на средата** 7](#_Toc78681626)

[**2.2. Нормативна уредба. Основни дефиниции.** 7](#_Toc78681627)

[**2.3. Електронни услуги по ЗМДТ през www.egov.bg .** 8](#_Toc78681628)

# **Подтема 1. Нови ангажименти на общините при отпадането на декларативни режими**

## **1.1.Режим на облагане на недвижимите имоти**

С измененията в Закона за местните данъци и такси бяха направени редица промени по отношение на облагането на недвижимите имоти и подходите за установяване на задълженията, като отпадна декларативния режим при придобиване. Беше въведено разграничение между имотите и реда за тяхното облагане според ЗМДТ и Закона за устройство на териториите:

* Съществуващи имоти, неподлежащи на деклариране от собствениците - в случаите когато сделката е вписана в службата по вписвания и не е необходимо ползване на отстъпка за основно жилище
* Имоти, подлежащи на деклариране по общия ред от собственика и/или ползвателя:
* Новопостроени сгради и постройки, неподлежащи на въвеждане в експлоатация – това са строежи шеста категория съгласно ЗУТ. (временни строежи по чл. 54, ал. 1 и 4 и тези по чл. 147 ЗУТ - спомагателни, обслужващи, стопански и второстепенни постройки към сградите ,летни кухни и леки постройки за отоплителни материали и инвентар).
* Имоти, подлежащи на деклариране от „възложителя“ на строежа.
* Новопостроени сгради и постройки подлежащи на въвеждане в експлоатация – всички от категориите от 1 до 5 съгласно ЗУТ.

Беше въведена фигурата „възложител“ като лице, което подава данните по чл.14, ал.2 от ЗМДТ (*Не се подават данъчни декларации за облагане с годишен данък за новопостроените сгради, подлежащи на въвеждане в експлоатация по реда на Закона за устройство на територията. Необходимите данни за определяне на данъка на новопостроените сгради и/или на самостоятелни обекти в тях се предоставят на данъчните служители  от възложителя на строежа в двумесечен срок след завършването на сградата в груб строеж по образец, определен от министъра на финансите*.).

Възложител на строежа по смисъла на чл.161, ал. 1 от Закона за устройство на територията е „собственикът на имота, лицето, на което е учредено право на строеж в чужд имот, и лицето, което има право да строи в чужд имот по силата на закон.“ В тази връзка се очерта проблем с коректното определяне на задълженото лице за подаване на декларациите/данните/ по чл.14, ал.2 ЗМДТ при така наречените групови строежи (строежи етажна собственост) при които при завършване на сградата в груб строеж има голям брой собственици на самостоятелни обекти, които реално са съсобственици и в правото на строеж и се явяват „възложители“.

За целта набирането на данни и облагането на новопостроените имоти вече представлява съществен ангажимент на общините и звената за местни приходи, което налага и създаването на работеща вътрешна организация за взаимодействие със съответните структурни звена по строителство и архитектура.

На следващо място обучителят представя уредбата по чл.14, ал.3 ЗМДТ (Не се подават данъчни декларации за облагане с годишен данък за имотите и ограничените вещни права, придобити по възмезден или безвъзмезден начин по раздел трети). С тази разпоредба се уреждат случаите на прехвърляне на собствеността на вече съществуващ облагаем недвижим имот, т.е. извън хипотезите на новопостроен такъв. В този случай декларация не се подава, а се образува нова партида служебно въз основа на налични данни за обекта от предходния собственик. Облагането по този ред се извършва най-вече чрез обработване на данните за прехвърлената собственост и/или вещно право на ползване, постъпващи от Агенция по вписванията – Имотен регистър.

Необходимата организация за по-ефективно обработване на служебно постъпващата информация беше представена в предходните теми.

Новата нормативна уредба относно установяването на данък върху недвижимите имоти по различен начин за различните имоти имат някои предимства и недостатъци:

**Предимства:**

* Бързо установяване на задължените лица и определяне на задълженията въз основа на данните от Имотен регистър.
* Задължените лица са облекчени от подаване на декларации и посещения в администрацията (звената за местни приходи).

**Недостатъци:**

* При декларирани на данните по чл.14, ал.2 ЗМДТ се вменяват задължения на няколко лица, за чието изпълнение органите по приходите трябва да следят. На първо място „възложителите“ трябва да подадат декларация за всички обекти при завършване на сградата в груб строеж, като понятието „възложител“ в някои случаи представлява голям брой лица. В същото време съгласно чл. 15, ал.6 ЗМДТ „Лицето, упражняващо строителен надзор, или техническият ръководител - за строежите от пета категория, предоставя екземпляр от съставения констативен акт по чл. 176, ал. 1 от Закона за устройство на територията на звеното за местни приходи в общината в едноседмичен срок от съставянето му“. Тук контрола също е неясен. Остава въпроса как органите по приходите да следят за кой строеж кое е лицето упражняващо строителен надзор или е технически ръководител, след като тази информация не е налична в общината.
* Остава деклариране на облекчението за основно жилище. Това до голяма степен намалява ефекта, който се постига от служебно определяне на задълженията. Много голяма част от придобиваните жилища са основни за приобретателя, поради което се запазва декларативния принцип. В голяма част от случаите облекчението се заявява след двумесечния срок и води до спорове за момента от който следва да се ползва.

**Изводи:**

* Актуален е въпросът за данъчното облекчение за основно жилище и реда по който то да се ползва. Това облекчение е транспонирано от стария Закон за местните данъци и такси от 1951 г., който е действал при друг режим на собствеността, поради което е целесъобразно да се проведе дебат за това доколко това облекчение изпълнява социалната си функция в условията на демократично общество, свободна стопанска инициатива и свобода на частната собственост.
* Необходимо е поставяне на въпроса и разискване възможността за изменения в нормативната уредба, касаеща подаване на данните за новопостроените обекти(чл.14, ал.2 , чл.15, ал.6 ЗМДТ). Категорията „възложител на строежа“ не е много удачна, тъй като е променлива в хода на строителството. Освен това правото по чл.14, ал.7, изр.2 на един „възложител“ да декларира данни за обект на друг „възложител“ води до спорове и до голяма степен води до нарушаване принципите на неприкосновенност на частната собственост, както и до нарушаване на права на субектите на данъчното облагане да декларират данни на своя лична отговорност. Докато при съсобствен имот е целесъобразно декларацията за имота да може да се подава от всеки съсобственик с оглед на това, че данните и характеристиките на имота са еднакви, то да се декларират данни от един възложител собственик на един самостоятелен обект в сграда за друг обект собственост на друг възложител създава проблеми за облагането.

## **1.1.Режим на облагане на превозните средства.**

Режим на облагане на превозните средства по служебен път, въз основа на данни от регистъра на ПП-КАТ при МВР действащия вече 5 години. Независимо от това все още има редица открити въпроси пред общините при работата на местните приходни звена с предоставената от ПП-КАТ информация. Наличието на подобни въпроси доказват съществуващата законова празнота, както и даването на предимство на подзаконовите актове в сферата на регистрацията на превозните средства, спрямо Закона – ЗДвП и ЗМДТ. Пример за това е Наредбата за условията и редът за регистриране, отчет, спиране от движение и пускане в движение, временно отнемане, прекратяване и възстановяване на регистрацията на моторните превозни средства и ремаркета, теглени от тях, и реда за предоставяне на данни за регистрираните пътни превозни средствана министъра на вътрешните работи, съгласувано с министъра на транспорта, информационните технологии и съобщенията и министъра на отбраната.

1. Облагане при промяна на постоянния адрес от една община в друга община в една и съща област?

*Налице са редица случаи, при които дадено лице променя постоянния си адрес, но не променя регистрацията в ПП-КАТ, тъй като автомобила е регистриран в същата област. При тази хипотеза данни от регистъра на МВР не се получават в общината по новия адрес и автомобила не може да бъде зачислен по служебен път.*

1. Облагане при промяна на постоянния адрес, но по-късна във времето промяна на регистрацията в ПП-КАТ. В коя община за кой период се дължи данъка? Проблеми при прилагането на чл.61 от ЗМДТ?

*В тази хипотеза са налице случаи, при които няколко години след промяна на постоянния си адрес, собственик продължава да заплаща данъка върху превозното средство в общината по предходния адрес, до момента в който пререгистрира МПС в ПП КАТ по новия си адрес. В тези случаи се констатират различни практики на общините, както и на съда при жалби срещу актовете на органите по приходите. В едни случаи общините по новия адрес признават плащанията в предходната община и определят данък занапред, а в други се определя данък от момента на промяна на постоянния адрес. Различна е и практиката в общините по първоначалния адрес. В някои общини при поискване от ДЗЛ данъка платен за периода, в който лицето не е било жител на общината се възстановява, в други се отказва възстановяване с мотива, че МПС не е било декларирано в другата община, като така данъка се дължи в общината по регистрация на МПС.*

1. Може ли наследници от различни общини да заплащат данък за едно и също превозно средство?

*При тази хипотеза проблемът е свързан с определянето на размера на дължимия данък на принципно неделимо имущество.*

Н атези основания, а и на база опита на общините могат да бъдат изведени следните предимства и недостатъци на облагане на МПС по служебен път:

* Предимства
* Бързо облагане след регистрация в КАТ
* Не се налага лицата да посещават администрацията (звената за местни приходи)
* Невъзможност за невярно деклариране (При декларативния подход бяха налице множество злоупотреби при деклариране мощността на двигателя и наличието на катализатор)
* Не се налага отписване на прехвърлените МПС
* Повишава се събираемостта на данъка
* Недостатъци
* Не са разрешени някои въпроси с прехвърлените, но нерегистрирани от приобритателя в ПП-КАТ МПС. *Тук общините биха могли да се позовават на разпоредбите на чл. 143, ал. 15 от ЗДвП, съгласно която регистрацията на регистрирано пътно превозно средство на собственик, който в двумесечен срок от придобиването не изпълни задължението си да регистрира превозното средство се прекратява служебно, с отбелязване в автоматизираната информационна система.*
* Постъпват служебно данни за регистрирани МПС с временна регистрация (транзитни номера), за които се създава различна практика в общините – *някъде се определя данък, като се приема че ЗМДТ не разграничава вида на регистрацията временна или постоянна, други общини не определят данък*.
* Както и по-горе се отбеляза и разисква, остават неуредени случаи при промяна на постоянния адрес.
* Неразрешен напълно е проблема с платения за цялата година данък от прехвърлителя. Тази информация не постъпва по служебен път между общините, при което в много от случаите се налага лицата да представят допълнително документи. Зачестяват и случаите на искания за възстанояваване на данък, който пък е ползван от купувача по реда на чл.58, ал.3 от ЗМДТ в другата община.

*Решаването на изброените недостатъци при всички положения следва да се търси чрез законодателни промени, включително и чрез установяването на траен ред за облагане на всички транспортни и превозни средства, вкл. земеделската и горска техника, а не както е определено в ЗМДТ – само за превозните средства, регистрирани за движение по пътната мрежа. Превозните средства, независимо от това дали се движат или не по пътната врежа са имущество, което следва да бъде облагано. В този смикъл е необходимо и изясняване на статута на прилаганите съгласно ЗДвП режими на "Временно отнемане на регистрация", "Прекратяване на регистрация" и "Възстановяване на прекратена регистрация".*

# **Подтема 2: Въвеждане, усъвършенстване и разширяване обхвата на услугите, предоставяни по електронен път.**

## **2.1. Условия на средата**

Информационните и комуникационните технологии трайно навлизат във всички области на социалния и икономическия живот и дейността на административните органи, особено след въвеждането на извънредното положение и извънредната епидемична обстановка. Държавата чрез изграждане и развитие на електронно управление (ЕУ) цели подобряване качеството на административното обслужване и повече публичен контрол върху дейността на административните органи.

Според дефиниция дадена в документа „АРХИТЕКТУРА НА ЕЛЕКТРОННОТО УПРАВЛЕНИЕ В РЕПУБЛИКА БЪЛГАРИЯ“ издаден от Държавна агенция „Електронно управление“, „**Електронното управление“ е процес на реализиране от административните органи, органите на съдебната власт, лицата, осъществяващи публични функции, и организациите, предоставящи обществени услуги, на правни взаимовръзки, административни процеси и услуги и на взаимодействието с потребителите чрез използване на информационни и комуникационни технологии, осигуряващи по-високо ниво на ефективност на управлението**.

Като административни органи общинските администрации и в частност звената за местни приходи са неизменен участник в „Електронното управление“. Разгледани като едно цяло, общинските администрации са най –големият доставчик на „електронни административни услуги“.

## **2.2. Нормативна уредба. Основни дефиниции.**

Преподавателя посочва основните нормативни актове уреждащи електронните документи и услуги:

* Закон за електронния документ и електронните удостоверителни услуги(ЗЕДЕУУ)
* Закон за електронното управлени(ЗЕУ)
* Наредба за общите изисквания към информационните системи, регистрите и електронните административни услуги
* Наредба за удостоверенията за електронен подпис в администрациите

Съгласнолегалните дефиниции:

**„Електронни административни услуги“** са административните услуги, предоставяни на гражданите и организациите от административните органи, услугите, предоставяни от лицата, на които е възложено осъществяването на публични функции, както и обществените услуги, които могат да се заявяват и/или предоставят от разстояние чрез използването на електронни средства.

**„Електронен документ“** е електронен документ по смисъла на чл. 3, т. 35 от Регламент (ЕС) № 910/2014 на Европейския парламент и на Съвета от 23 юли 2014 г. относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО.

Съгласно чл. 3, т. 35 от Регламент (ЕС) № 910/2014 **„Електронен документ“** означава всяко съдържание, съхранявано в електронна форма, по-специално текстови или звуков, визуален или аудио-визуален запис.

## **2.3. Електронни услуги по ЗМДТ през** [**www.egov.bg**](http://www.egov.bg) **.**

С новите разпоредби на чл.8, ал.4, 5 и 6 от Закона за електронното управление, в сила от 29.11.2019 г. всички електронни услуги и образците за тяхното заявяване следва да се публикуват в Административния регистър по чл.61 от Закона за Администрацията.

Важно за общините е, че образците на заявленията се одобряват от Председателя на Държавна агенция “Електронно управление“ (ДАЕУ). В тази връзка са елиминирани част от проблемите, възникващи за гражданите, а и за самите общини да одобряват самостоятелно и различни формуляри на заявления за реално една и съща услуга.

Електронните услуги, които се предоставят от общинските администрации са публикувани в „Единния портал за достъп до електронни административни услуги“ и същите могат да се видята на следния линк: <http://unifiedmodel.egov.bg/wps/portal/unified-model/for-citizens-and-businesses/active-e-admin-services/active-e-admin-services>

Електронните услуги по „Местни данъци и такси“ публикувани в портала към момента на подготвяне на обучителния материал са 28 и това са:

* 1998 Издаване на удостоверение за наличие или липса на задължения по Закона за местни данъци и такси
* 2014 Издаване на удостоверение за дължим размер на патентния данък
* 2071 Издаване на удостоверение за декларирани данни
* 2091 Издаване на удостоверение за дължим и платен данък върху наследство
* 2124 Издаване на копие от подадена данъчна декларация
* 2126 Заверка на документи по местни данъци и такси за чужбина
* 2131 Издаване на дубликат на документ за платен данък върху превозни средства
* 2393 Издаване на удостоверение за данъчна оценка на право на строеж
* 2395 Издаване на удостоверение за данъчна оценка на право на ползване
* 2396 Издаване на удостоверение за данъчна оценка на недвижим имот и за незавършено строителство
* 2834 Служебно предоставяне на информация за наличие или липса на задължения
* 2878 Обработване на заявление-декларация за обстоятелствена проверка
* 9000 Заявление за заплащане на глоба по електронен път
* 9401 Данъчна декларация по чл.14 от ЗМДТ за облагане с данък върху недвижимите имоти
* 9402 Данъчна декларация по чл. 54, ал. 4 от Закона за местните данъци и такси за притежаван лек или товарен автомобил с технически допустима максимална маса не повече от 3,5 тона
* 9403 Данъчна декларация по чл. 54, ал. 4 от Закона за местните данъци и такси за притежавано пътно превозно средство - не повече от 3,5 тона
* 9404 Данъчна декларация по чл. 54, ал. 4 от Закона за местните данъци и такси за притежавано въздухоплавателно средство
* 9405 Данъчна декларация по чл. 54, ал. 4 от Закона за местните данъци и такси за притежавано плавателно средство
* 9406 Данъчна декларация по чл. 14, ал. 2 от Закона за местните данъци и такси за необходимите данни за определяне на данъка върху недвижимите имоти на новопостроена сграда завършена в груб строеж и на самостоятелните обекти в нея
* 9407 Данъчна декларация по чл. 27 от ЗМДТ за освобождаване от данък върху недвижимите имоти или за ползване на данъчно облекчение
* 9408 Данъчна декларация по чл. 49, ал. 3 от ЗМДТ за облагане с данък при безвъзмездно придобиване на имущества
* 9409 Данъчна декларация по чл. 32, ал. 1 от Закона за местните данъци и такси за облагане с данък върху наследствата
* 9410 Декларация по чл. 71, т. 1 от ЗМДТ за освобождаване от такса за сметосъбиране и сметоизвозване
* 9411 ИСКАНЕ за прихващане или възстановяване на недължимо платени задължения и такси по ЗМДТ
* 9412 Данъчна декларация по чл. 61н от Закона за местните данъци и такси за облагане с патентен данък
* 9413 Искане за отписване на публични общински вземания, погасени по давност на основание чл.173, във връзка с чл.171 от ДОПК
* 9414 Декларация по чл. 61х от ЗМДТ за облагане с данък върху таксиметров превоз на пътници
* 9415 Декларация по чл. 61р, ал. 5 от Закона за местните данъци и такси за облагане с туристически данък

Към настоящият момент заявяването на услугите, посочени в портала на ДА „ЕУ“ реално се извършва чрез системата за Сигурно електронно връчване. Т.е. електронните административни услуги към момента могат да се заявяват централизирано, чрез платформата на „Единен модел за заявяване, заплащане и предоставяне на електронни административни услуги“, но резултатът от услугата може да се получава все още по различен избран от общините ред, без да е задължително получаване на документа или резултата от услугата през същия този „Единен модел“.

При така разработената система, ангажимента на общините е да осигурят оторизирани служители за работа със Системата за сигурно електронно връчване и/или да осигурят свързаност „система в система“, т.е. софтуера на ДА „ЕУ“ автоматизирано да комуникира със деловодния софтуер на общината.

И в двата случая **предоставяне на електронната услуга от звената за местни данъци и такси е индиректно**, тъй като заявлението за предоставяне на услугата не постъпва директно в специализирания софтуер на звеното за местни приходи, а в обща информационна/деловодна/ система на общината или в профила на общинската администрация в системата за Е-връчване. Както и по-горе се посочи, към момента, освен този ангажимент за регистриране на заявленията, общините нямат нормативно задължение да върнат резултата от заявената услуга като електронен документ, но намерението на ДА „ ЕУ“ е да въведе задължително предоставяне на електронни услуги от администрациите с връщане на резултата във формата на „електронен документ“.

За подготовка за изпълнение на **ангажиментите за предоставяне на пълна „електронна административна услуга“ е необходимо по-голям брой от служителите в звената за местни приходи да бъдат снабдени с електронни подписи и да бъдат обучени за работа с различни видове софтуери за проверка и електронно подписване на документи**.

За предоставяне на електронните услуги в почти реално време е **необходимо съставяне на съответните задания към разработчиците на софтуерите за местни данъци и такси**, като при изработването на заданието активно участие следва да вземат и ръководители/служители на звената за местни приходи.

Не на последно място ангажимент на звената за местни приходи е **активното предлагане (популяризиране) на електронните административни услуги**. Освен на интернет страниците на общините, е необходимо и на място при работата с граждани на гише да се разясняват възможностите за заявяване на услугите по електронен път.

Във настоящата ситуация на пандемия и въведени противоепидемични мерки се видя, че предоставянето на „електронни административни услуги“ не е просто една стратегическа цел при обслужването, налагана от ЕС и държавата, а реален работещ способ за намаляване на административната тежест, а в тази ситуация и мярка водеща до опазване здравето и дори спасяване на човешки живот.